Manden, der i aftes blev anholdt på motorvejen ved Hobro, er i dag i et grundlovsforhør blevet varetægtsfængslet i fire uger - han er blandt andet sigtet for at påkøre en betjent.

Opdateret klokken 13.45 med oplysningen om, at den 27-årige er blevet varetægtsfængslet. En eftersøgt 27-årig mand blev i går aftes ved 22-tiden anholdt af Nordjyllands Politi efter en kort eftersættelse på motorvejen. Manden sigtes blandt andet for overtrædelse af straffelovens § 119, der omhandler vold mod nogen i offentlig tjeneste samt og 245, stk. 1, der omhandler grov vold. Derudover sigtes han for § 252, der omhandler hensynsløs kørsel. Sigtelserne omhandler blandt andet påkørsel af en politibetjent. I et grundlovsforhør i dag ved Retten i Aalborg blev den 27-årige varetægtsfængslet i fire uger til den 7. maj. Manden nægter sig skyldig og har taget forbehold for at kære afgørelsen til landsretten. Det oplyser anklager ved Nordjyllands Politi Stine Eriksen. Hun oplyser samtidig, at manden også sigtes for at overtræde en udvisningsdom, han fik for 12 år siden. Intenst efterforskningsforløb Anholdelsen, der fandt sted på motorvej E45 syd for Hobro torsdag aften, var en udløber af et intenst efterforskningsforløb på en uges tid. Politiet har siden 2. april ledt efter den 27-årige mand. Her blev den 27-årige omkring kl. 21.10 standset tilfældigt i Aalborg i forbindelse med en færdselskontrol, hvorfra han flygtede – men først efter at have påkørt en politibetjent, der dog ikke pådrog sig alvorlige skader i forbindelse med påkørslen. Politibetjenten skød flere gange mod bilen. Nummerplade genkendt Lederen af politiets efterforskning, politikommissær Kenneth Rodam, kan ikke gå i detaljer med politiets intense efterforskningsarbejde, men han kan dog oplyse, at anholdelsen skete, fordi politiet i går kom på sporet af et konkret køretøj, der var interessant for efterforskningen. Det skete, da politiets automatiske nummerpladegenkendelse (ANPG) opdagede køretøjet på motorvejen - Da vi havde en mistanke til, at eftersøgte kunne være i bilen, så blev den bragt til standsning på motorvejen efter en kort eftersættelse, hvorved der også skete et sammenstød mellem et patruljekøretøj og eftersøgtes bil. Ingen personer kom til skade i forbindelse med sammenstødet, men der skete skader på køretøjerne, forklarer Kenneth Rodam. En yderligere anholdt Politikommissæren tilføjer, at der også er en yderligere anholdt person, en 28-årig mand, som befandt sig i bilen sammen med efterlyste – politikommissæren vil ikke af hensynet til efterforskningen udtale sig om relationen mellem de to, men denne anholdte er sigtet for overtrædelse af straffelovens § 125, idet han skjulte en efterlyst person, samt for at overtræde færdselsloven.